વૃંદાની જેમ કમલા પણ શુભ-અશુભ સ્વપ્નની જાણકાર હતી. ગણેશપુરાણની કમલાના પુત્ર દક્ષે એક વાર સ્વપ્નમાં ભારે શરીરવાળો ગણપતિ જેવો હાથી જોયો. એ હાથીએ એક બહુમૂલ્ય રત્નમાળા તેની સૂંઢમાં ધારણ કરી હતી. તે એણે દક્ષની ડોકમાં આરોપી. પછી એ હાથીએ એને પોતાની સૂંઢથી જ ઊંચકીને પોતાની પીઠ પર બેસાડ્યો. અને એને ધજા, પતાકા તથા તોરણથી શણગારેલા એક નગરમાં લઈ ગયો. દક્ષે માતા કમલા સમક્ષ આ વર્ણન કરીને પૂછ્યુંઃ ‘મારું સ્વપ્ન શુભ છે કે અશુભ?’ કમલાએ સ્વપ્નનું અર્થઘટન કરતાં કહ્યુંઃ ‘દીકરા, તું ભાગ્યશાળી છે. સ્વપ્નમાં તેં જે હાથી જોયો એ સ્વયં ભગવાન ગણપતિ હતા. તેં સ્વપ્નમાં હાથી પર સવારી કરી એનો અર્થ એ છે કે તું જલદી જ રાજ્ય પ્રાપ્ત કરીશ.’ એનો અર્થ એ કે કમલા સ્વપ્નશાસ્ત્રની જાણકાર હતી.